Kaník, Ľudovít, poslanec NR SR (2014-07-04):
Ďakujem. Vážení kolegovia, máme tu pred sebou, alebo takto poviem, prišla do parlamentu, prišiel návrh zákona, ktorý riešil niektoré otázky, skôr by som povedal, technického typu, pričom zákon je postavený tak, ako je postavený, to znamená, naplnili sa všetky podmienky na to, aby sa začala aplikovať od budúceho roku 19-percentná DPH. A paradoxne práve SMER, tá strana, ktorá celú svoju históriu urobila z DPH obrovského strašiaka, tá strana, ktorá DPH vtĺkala ľuďom do hláv, že DPH je najškodlivejšie opatrenie voči nízkopríjmových skupinám obyvateľstva, ktoré tým trpia, ako zvýšenie DPH, ktoré zlá pravicová koalícia navrhla, ako ublíži tým najslabším skupinám obyvateľstva, práve tá politická strana dnes prichádza s návrhom na zvýšenie DPH na 20 %. A keby to aspoň urobila normálne, korektným spôsobom vysvetlila, prečo to tak musí urobiť alebo chce urobiť, predložila návrh zákona do pripomienkového konania, cez vládu do prvého čítania, druhého čítania a tak ďalej, veď 83 hlasov, 83-členná hlasovacia mašinéria je dostatočná na to, aby bez akýchkoľvek problémov takýto návrh zákona si pretlačila, akože ho aj pretlačí – prečo to musí robiť takýmto nedôstojným, záludným, zákerným a neférovým spôsobom? Prečo musí obchádzať verejnosť odbornú, laickú? Prečo utajuje svoje rozhodnutia, svoje plány? Veď klame predovšetkým vlastných voličov. Tých ste vychovali vo viere, že 20-percentná DPH je svätokrádež, že je to útok na základné sociálne istoty vašich voličov, najslabších príjmových skupín. A dnes vy, politická strana SMER, prichádzate s návrhom na trvalé zvýšenie DPH na 20 %. Pretože, aby sme si pripomenuli, 20-percentná DPH, ktorá ešte dnes doznieva, bola zavedená len ako dočasné opatrenie, a aby takým dočasným opatrením naozaj bola, bolo v zákone definované, že bez zásahu nás zákonodarcov sa toto automaticky zmení, akonáhle sa naplní účel, pre ktorý bola tá zvýšená sadzba zavedená. A tým účelom bolo zaplátať diery, ktoré po sebe zanechala prvá Ficova vláda. Obrovský deficit, zadlženie, jednoducho situácia, z ktorej sa krajina musela postupne nejako spamätať a robiť tú tzv. konsolidáciu. A jedným z tých nástrojov bolo dočasné, dočasné zvýšenie DPH. Vy zavádzate trvalé zvýšenie DPH. A pritom to nie je vec, že nemohlo sa konať ináč. Veď keď je to tak, akože to tak je, že vaša hospodárska politika nestojí ani za fajku dymu, že vaša hospodárska politika nedokáže naštartovať ekonomický rast, nedokáže skrotiť verejný dlh, naopak, ženieme sa do prudko rastúceho verejného dlhu, ktorý už narazil na dlhovú brzdu a bude narážať stále viac a viac, ale tomu sa neskôr trošku povenujem – prečo to nepriznáte? No prečo? Lebo sa bojíte, že vám ešte viac budú padať percentá. Ale jednoducho aj to treba vedieť zniesť s dôstojnosťou, keď máte zodpovednosť za krajinu. Ale prečo ste napríklad nespravili odloženie účinnosti tohto paragrafu, keď na to teraz nemáte ani silu, ani vôľu, ani odvahu? Prečo ste ho neposunuli o jeden rok alebo, alebo kľudne aj o dva roky a férovo povedali, no tak nech sa k tomu postaví a rozhodne budúca vláda. Dá si to do svojho volebného programu, čo ako považuje, akú sadzbu DPH za dobrú. Ale čestne a otvorene pred občanmi, nie za chrbtom, pod stolom, po tme. Jednoducho toto je naozaj neférový spôsob, aby sa takáto závažná zmena udiala predložením pozmeňovacieho návrhu, ktorý ešte nestihol byť ani prečítaný, teda ale bude. Ale možno nebude. Možno po týchto slovách a ďalších možno sa vo vás pohne svedomie a pán poslanec Kamenický ho neprečíta, nepredloží, čo by bolo najlepšie riešenie. Nech s tým príde vláda v rámci normálne novely, ktorá prejde riadnym legislatívnym procesom. A keď už teda by nakoniec povedzme dospela k tomu, že chce mať 20-percentnú DPH, potom je tu druhá otázka. Prečo zasa chcete len ľudí oberať ďalej o peniaze? Keď už teda ich oberiete o tých 223 mil., čo je, myslím, ten výnos z tohto zvýšenia, prečo to nejak tým ľuďom nevrátite? Veď tých možností, ako by sa to mohlo udiať, je niekoľko. Keby to bolo na mne, keby to bolo na nás SDKÚ – DS, určite by sme navrhli znížiť odvody o príslušnú čiastku. Dá sa urobiť odpočítateľná položka a práve tieto peniaze použiť na to, veď vysoké odvody sú práve tým najväčším problémom, ktoré brzdia rast zamestnanosti a tvorbu nových pracovných miest. Nič z toho nevidím, nič z toho sa nedeje. A keby sme už, kľudne som sa preniesol do vašeho ľavicového videnia, tak prirodzené by bolo ubrať z daní na základné potraviny alebo niečo podobné. To by som od vás skôr očakával. Ale nič. Vy zasa len natrvalo udržiavate vysoké daňové zaťaženie, tým pádom vysoké ceny všetkého, včítane potravín, a žiadna – žiadna – cesta, ktorá by to zmenila. A má to, samozrejme, mnohé súvislosti. Toto je len jeden z aspektov, ktorý ste urobili. Tých aspektov je veľa. Mnohokrát sme to kritizovali, mnohokrát sme hovorili, že súbor tých opatrení, ktoré ste priniesli, je smrteľným koktailom pre rast ekonomiky a pre vývoj nezamestnanosti. Tak sa pozrime aj napríklad na nejakom grafom, ako sa vyvíja nezamestnanosť v jednotlivých krajinách V4. (Rečník zobral do rúk papier s vyobrazeným grafom.) A kde sú tie vaše zázračné opatrenia, ktoré boj s nezamestnanosťou vedú správnym smerom a výsledky prinášajú, kde nezamestnanosť na Slovensku vďaka vašim opatreniam klesá? Vo všetkých krajinách klesá rýchlejšie, V4, Slovensko, niežeby neklesala vôbec, ale nazval by som to skôr stagnujúcou situáciou, ako poklesom nezamestnanosti. A to nehovoriac o tom, že mnohokrát sme na viacerých fórach, tlačových konferenciách poukázali na to a dokázali, že pokles nezamestnanosti je z veľkej časti dosahovaný hlavne hrami so štatistikami, manipuláciou so štatistikami, zmenou metodiky, kde napríklad ľudia, ktorí sú na aktivačných prácach, sú zahŕňaní ako nedisponibilní, to znamená, tí, ktorí nemôžu nastúpiť do práce, pričom to sú absolútne štandardní nezamestnaní, ktorí si len odrábajú sociálnu dávku, ktorú dostávajú. A podobnými hrami – vytláčaním ľudí, komplikovaním ich kontaktu s úradmi, najmä voči tým najslabším, invalidným občanom, ženám na materskej, osamelým rodičom – sa snažíte vyhadzovať ľudí z evidencie, aby ste štatisticky dosiahli, vykázali nejaké zníženie nezamestnanosti. Ale to je také nízke, že, naozaj, keby sme si odmysleli tieto umelé opatrenia, tak môžme hovoriť, že je zafixovaná vysoká miera nezamestnanosti, a to aj v letných mesiacoch, kedy v každom hospodárskom cykle nezamestnanosť klesá. Aj keby sa neprijímali žiadne opatrenia, tak, a vláda nerobila nič, len nechala voľný priebeh tomu, čo v ekonomike je, tak v lete vždy nezamestnanosť musí klesnúť. U vás ani to poriadne nevidno, to znamená, že tie vaše opatrenia prinášajú skôr negatívne, negatívne veci. A už sa to prejavuje aj na spomalení hospodárskeho rastu, už sa to prejavuje na tom, že spotreba domácností sa nijak pozitívne nevyvíja a stagnuje, ale vládna spotreba dynamicky rastie. Prečo nešetríte na vládnej spotrebe? Prečo potrebujete udržiavať vysoké daňové zaťaženie a potom tie peniaze, ktoré takto vyberiete od občanov, vkladáte do vládnej spotreby? Kde sú tie efekty z reformy ESO, o ktorej sa toľko hovorilo? Nikde ich nevidíme. Pretože keby sme videli, tak by musela vládna spotreba klesať. Ale vládna spotreba rastie. Žiadne úspory, žiadne zmeny, žiadne pozitívne opatrenia. Takže záver. Ešte si nepamätám jednu vládu, ktorá by tak zásadné opatrenia, ako je zvýšenie DPH, ktoré teraz presadzuje SMER, urobilo pozmeňovacím návrhom, poslaneckým pozmeňovacím návrhom. To je naozaj nedôstojné, je to znak toho, že si absolútne nevážite ľudí, nevážite voličov a že jednoducho staviate na tom, že jednoducho ich obalamutíme hocičím, nejakými 15 opatreniami na 16. zjazde, ktorý ste práve absolvovali, ktorý, mimochodom, keď sa budú tie opatrenia aplikovať, iba situáciu zhorší. A je to predobraz toho, ako budete reagovať alebo ako sa vysporiadate s ústavným zákonom o rozpočtovej zodpovednosti, s dlhovou brzdou. Ten prikazuje predložiť rozpočet, ktorý bude musieť byť veľmi reštriktívne nastavený. Takže môžme očakávať, že do parlamentu príde vládny návrh rozpočtu, ktorý bude v súlade s tým, čo predpokladá dlhová brzda, a potom pán Kamenický, resp. ďalší páni poslanci v rámci prerokovania rozpočtu tu prinesú také pozmeňujúce návrhy, že na tom rozpočte nezostane kameň na kameni a zrazu sa jeho výdavky dramaticky zvýšia. A vy poviete: „To nie my, to nie vláda, to poslanci sa tak rozhodli.“ A takýmto spôsobom oklamete opäť aj zákon, aj ústavu a aj občanov a i voličov. A myslím si, že to je dôkaz úpadku a naozaj toho, čo sa odráža aj v trvalom poklese vašej voličskej podpory, ktorá sa takto ďalej bude vyvíjať, a nepomôžu ani žiadne závery 16. zjazdu. Ďakujem.